b'\n_START_ARTICLE_\nCei \xc8\x99ase Napoleoni\n_START_SECTION_\nRezumat\n_START_PARAGRAPH_\nInspectorul Lestrade de la Scotland Yard \xc3\xaei prezint\xc4\x83 lui Holmes o problem\xc4\x83 aparent banal\xc4\x83 despre un om care sparge busturi din ipsos ale lui Napoleon, realizate de sculptorul francez Devine. Unul a fost zdrobit \xc3\xaen magazinul lui Morse Hudson, iar alte dou\xc4\x83, v\xc3\xa2ndute de Hudson doctorului Barnicot, au fost sparte \xc3\xaen casa medicului \xc8\x99i \xc3\xaentr-un cabinet de\xc8\x9binut de acesta. Sp\xc4\x83rg\xc4\x83torul a intrat prin efrac\xc8\x9bie \xc3\xaen casele doctorului Barnicot, dar nu a mai furat nimic altceva. Bustul din locuin\xc8\x9ba doctorului a fost dus afar\xc4\x83 \xc3\xaenainte de a fi spart._NEWLINE_Holmes \xc3\xae\xc8\x99i d\xc4\x83 seama c\xc4\x83 teoria lui Lestrade dup\xc4\x83 care sp\xc4\x83rg\xc4\x83torul ar fi un nebun care \xc3\xael ur\xc4\x83\xc8\x99te pe Napoleon este gre\xc8\x99it\xc4\x83. Sp\xc4\x83rg\xc4\x83torul a intrat prin efrac\xc8\x9bie \xc3\xaen case \xc8\x99i a spart numai busturi turnate dup\xc4\x83 acela\xc8\x99i mulaj._NEWLINE_A doua zi, Lestrade \xc3\xael cheam\xc4\x83 pe Holmes \xc3\xaentr-o cas\xc4\x83 unde a avut loc un incident asem\xc4\x83n\xc4\x83tor, completat \xc8\x99i cu o crim\xc4\x83. Dup\xc4\x83 ce a auzit un zgomot \xc3\xaen cas\xc4\x83, un ziarist pe nume Horace Harker a g\xc4\x83sit un om mort la u\xc8\x99a lui. Bustul lui Napoleon, aflat \xc3\xaen cas\xc4\x83 \xc8\x99i care era identic cu cele trei, a fost furat de un ho\xc8\x9b care a intrat pe o fereastr\xc4\x83. \xc3\x8en buzunarul mortului a fost g\xc4\x83sit\xc4\x83 o fotografie a unui om care avea o figur\xc4\x83 asem\xc4\x83n\xc4\x83toarea cu cea a unei maimu\xc8\x9be. Fragmentele bustului lui Harker au fost g\xc4\x83site \xc3\xaen gr\xc4\x83dina din fa\xc8\x9ba unei case nelocuite. Deoarece locul unde a fost spart bustul se afla l\xc3\xa2ng\xc4\x83 un felinar, era evident c\xc4\x83 ho\xc8\x9bul a vrut s\xc4\x83 vad\xc4\x83 ce face, el trec\xc3\xa2nd pe l\xc3\xa2ng\xc4\x83 alte case nelocuite, dar unde era mai \xc3\xaentuneric._NEWLINE_Holmes \xc3\xaei spune Lestrade s\xc4\x83-l anun\xc8\x9be pe Harker c\xc4\x83 este convins c\xc4\x83 vinovatul este un nebun, care-l ur\xc4\x83\xc8\x99te pe Napoleon. De\xc8\x99i este convins c\xc4\x83 acest lucru nu este adev\xc4\x83rat, detectivul g\xc4\x83se\xc8\x99te oportun s\xc4\x83 se foloseasc\xc4\x83 de pres\xc4\x83 pentru a-l convinge pe vinovat c\xc4\x83 a\xc8\x99a cred anchetatorii._NEWLINE_Holmes vorbe\xc8\x99te cu cei doi negustori care au v\xc3\xa2ndut busturile \xc8\x99i afl\xc4\x83 c\xc4\x83 acestea fuseser\xc4\x83 confec\xc8\x9bionate de Gelder & Co., ob\xc8\x9bin\xc3\xa2nd \xc8\x99i lista cu cei care le-au cump\xc4\x83rat. Unul dintre negustori \xc3\xael identific\xc4\x83 \xc3\xaen fotografie pe Beppo, un imigrant italian. El a lucrat \xc3\xaen magazinul lui Morse Hudson, p\xc4\x83r\xc4\x83sindu-\xc8\x99i serviciul cu dou\xc4\x83 zi\xc8\x99e \xc3\xaenainte de spargerea primului bust._NEWLINE_Holmes se duce la Gelder & Co. \xc8\x99i afl\xc4\x83 c\xc4\x83 busturile f\xc4\x83ceau parte dintr-un lot de \xc8\x99ase busturi, dar directorul firmei afirm\xc4\x83 c\xc4\x83 acestea nu erau cu nimic deosebite de celelalte. El \xc3\xael recunoa\xc8\x99te \xc3\xaen fotografie pe Beppo, pe care \xc3\xael descrie ca fiind un tic\xc4\x83los. El a fost \xc3\xaenchis pentru c\xc4\x83 \xc8\x99i-a \xc3\xaenjunghiat un compatriot cu un an mai \xc3\xaenainte, dar probabil c\xc4\x83 a fost eliberat. \xc3\x8en momentul arest\xc4\x83rii, Beppo lucra la Gelder & Co, dar nu s-a mai \xc3\xaentors acolo dup\xc4\x83 eliberare. V\xc4\x83rul s\xc4\x83u \xc3\xaenc\xc4\x83 mai lucra acolo, iar Holmes l-a implorat pe director s\xc4\x83 nu vorbeasc\xc4\x83 cu v\xc4\x83rul lui Beppo._NEWLINE_\xc3\x8en acea sear\xc4\x83, Lestrade aduce vestea c\xc4\x83 omul mort a fost identificat ca fiind Pietro Venucci, un cu\xc8\x9bitar periculos din Londra, care avea leg\xc4\x83turi cu Mafia. Lestrade consider\xc4\x83 c\xc4\x83 Venucci a fost trimis s\xc4\x83-l omoare pe Beppo, dar a fost ucis de acesta._NEWLINE_Dup\xc4\x83 ce trimite un mesaj urgent, Holmes \xc3\xaei invit\xc4\x83 pe doctorul Watson \xc8\x99i pe Lestrade s\xc4\x83 mearg\xc4\x83 cu el la o cas\xc4\x83 din Chiswick unde Holmes se a\xc8\x99tepta s\xc4\x83-l g\xc4\x83seasc\xc4\x83 pe sp\xc4\x83rg\xc4\x83tor. De\xc8\x99i nu \xc3\xaen\xc8\x9belege preocuparea detectivului pentru busturi, Lestrade este de acord s\xc4\x83-l \xc3\xaenso\xc8\x9beasc\xc4\x83. Beppo apare, intr\xc4\x83 \xc3\xaen cas\xc4\x83 \xc8\x99i iese dup\xc4\x83 c\xc3\xa2teva minute cu un bust \xc3\xaen bra\xc8\x9be, pe care-l distruge. El examineaz\xc4\x83 apoi buc\xc4\x83\xc8\x9bile, \xc3\xaen timp ce Holmes \xc8\x99i Lestrade se furi\xc8\x99eaz\xc4\x83 \xc3\xaen spatele lui \xc8\x99i-l imobilizeaz\xc4\x83. Dus la poli\xc8\x9bie, Beppo refuz\xc4\x83 s\xc4\x83 vorbeasc\xc4\x83 despre motivul spargerii busturilor._NEWLINE_\xc3\x8en a doua zi, Holmes \xc3\xaei ofer\xc4\x83 10 lire proprietarului ultimului bust din cele \xc8\x99ase, f\xc4\x83c\xc3\xa2ndu-l s\xc4\x83 semneze un document de transfer a tuturor drepturilor de proprietate c\xc4\x83tre Holmes. Dup\xc4\x83 ce v\xc3\xa2nz\xc4\x83torul pleac\xc4\x83, Holmes sparge bustul \xc8\x99i printre cioburile acestuia g\xc4\x83se\xc8\x99te o bijuterie, perla neagr\xc4\x83 a familiei Borgia. Holmes cuno\xc8\x99tea cazul dispari\xc8\x9biei perlei, la care lucrase cu an mai \xc3\xaenainte. Suspiciunea c\xc4\x83zuse pe camerista prin\xc8\x9besei de Colonna, o italianc\xc4\x83 pe nume Lucretia Venucci - sora mortului. Beppo ob\xc8\x9binuse cumva perla de la Pietro Venucci \xc8\x99i, fiind urm\xc4\x83rit de poli\xc8\x9bie pentru a fi arestat, a ascuns-o \xc3\xaentr-un bust din ipsos \xc3\xaenc\xc4\x83 moale de la fabrica unde lucra._NEWLINE_Dup\xc4\x83 eliberare, c\xc3\xa2nd cele \xc8\x99ase busturi fuseser\xc4\x83 v\xc3\xa2ndute, a aflat de la v\xc4\x83rul s\xc4\x83u cine a cump\xc4\x83rat busturile \xc8\x99i prin propriile sale eforturi a ob\xc8\x9binut lista cump\xc4\x83r\xc4\x83torilor. El a procedat la spargerea busturilor, pentru a g\xc4\x83si perla.\n_START_SECTION_\nComentariu\n_START_PARAGRAPH_\n\xc3\x8en povestire este prezentat\xc4\x83 data de 20 mai ca data de plat\xc4\x83 a salariului lui Beppo din \xe2\x80\x9canul anterior\xe2\x80\x9d. \xc3\x8en acea perioad\xc4\x83 ziua \xc3\xaen care lucr\xc4\x83torii \xc3\xae\xc8\x99i primeau salariul era ziua de s\xc3\xa2mb\xc4\x83t\xc4\x83. Ziua de 20 mai a c\xc4\x83zut s\xc3\xa2mb\xc4\x83ta \xc3\xaen 1893 (\xc3\xaen timpul \xe2\x80\x9emarelui hiatus\xe2\x80\x9d), iar mai devreme \xc3\xaen 1882, o perioad\xc4\x83 de rela\xc8\x9bii tensionate \xc8\x99i de adversitate \xc3\xaentre Holmes \xc8\x99i Lestrade. Posibilitatea r\xc4\x83mas\xc4\x83, 20 mai 1899, a fost o vreme \xc3\xaen care rela\xc8\x9biile \xc3\xaentre Holmes \xc8\x99i Lestrade erau mult mai str\xc3\xa2nse. Logica presupune ca ultima zi de salariu a lui Beppo (\xc8\x99i arestarea sa) s\xc4\x83 aib\xc4\x83 loc \xc3\xaen 1899, iar povestirea se petrece prin urmare \xc3\xaen a doua jum\xc4\x83tate a anului 1900, o dat\xc4\x83 general acceptat\xc4\x83 de cronologii lui Holmes._NEWLINE_Elementul de baz\xc4\x83 al ac\xc8\x9biunii din "Cei \xc8\x99ase Napoleoni" este similar cu cel din "Aventura rubinului albastru", al c\xc4\x83rui mister provine de la un ho\xc8\x9b care a ascuns o piatr\xc4\x83 pre\xc8\x9bioas\xc4\x83 \xc3\xaen gu\xc8\x99a unei g\xc3\xa2\xc8\x99te asem\xc4\x83n\xc4\x83toare cu altele din acela\xc8\x99i c\xc3\xa2rd._NEWLINE_SIXN, dup\xc4\x83 cum este prescurtat\xc4\x83 povestirea \xc3\xaen canon, este una dintre cele mai populare povestiri cu Sherlock Holmes scrise de Doyle. Aceasta se datoreaz\xc4\x83 \xc3\xaen principal pentru c\xc4\x83 Lestrade \xc3\xae\xc8\x99i exprim\xc4\x83 respectul s\xc4\x83u pentru activitatea lui Holmes, \xc3\xaen pagina de final._NEWLINE_Lestrade se comport\xc4\x83 mai bine ca detectiv \xc3\xaen aceast\xc4\x83 povestire dec\xc3\xa2t \xc3\xaen cel mai multe povestiri \xc3\xaen care apare, el identific\xc3\xa2nd omul ucis ceea ce \xc3\xael face pe Holmes s\xc4\x83-\xc8\x99i dea seama de motivul c\xc4\x83ut\xc4\x83rii busturilor de c\xc4\x83tre Beppo. Un aspect mai subtil identificat de Lestrade este faptul c\xc4\x83 acesta recunoa\xc8\x99te o "emblem\xc4\x83 catolic\xc4\x83" de pe corpul mortului \xc8\x99i se folose\xc8\x99te de ea pentru a-i afla identitatea \xc3\xaen ciuda ignoran\xc8\x9bei sale cu privire la icoanele sfin\xc8\x9bilor._NEWLINE_Sir Arthur Conan Doyle face cu subtilitate o compara\xc8\x9bie \xc3\xaentre metodele de investigare a infrac\xc8\x9biunilor (folosite de inspectorul Lestrade), folosite de poli\xc8\x9bie \xc8\x99i de Scotland Yard \xc8\x99i modul \xc3\xaen care el crede c\xc4\x83 ar trebui s\xc4\x83 fie abordat un caz, folosindu-l pe Sherlock Holmes pentru a reprezenta metodologia sa ideal\xc4\x83. \xc3\x8entre cei doi se afl\xc4\x83 doctorul Watson, observ\xc3\xa2nd \xc8\x99i coment\xc3\xa2nd atunci c\xc3\xa2nd cazul o cere. Lestrade, de exemplu, nu se deranjeaz\xc4\x83 s\xc4\x83 se intereseze de ceea ce pare a fi o problem\xc4\x83 trivial\xc4\x83 cu un nebun. Sherlock Holmes, care pretinde c\xc4\x83 \xc3\xaen\xc8\x9belege limit\xc4\x83rile g\xc3\xa2ndirii lui Lestrade, \xc8\x99tie c\xc4\x83 ceva e \xc3\xaen neregul\xc4\x83 \xc8\x99i se concentreaz\xc4\x83 asupra acelui aspect. De-a lungul investiga\xc8\x9biilor, cei doi nu lucreaz\xc4\x83 unul \xc3\xaempotriva celuilalt, dar fiecare dintre ei caut\xc4\x83 s\xc4\x83 afle adev\xc4\x83rul dup\xc4\x83 metodele proprii. Lestrade se concentreaz\xc4\x83 asupra crimei, pe care o consider\xc4\x83 o infrac\xc8\x9biune mai periculoas\xc4\x83 dec\xc3\xa2t spargerea. Holmes nu se las\xc4\x83 distras de moartea lui Venucci \xc8\x99i \xc3\xaencearc\xc4\x83 s\xc4\x83 dea de urma perlei disp\xc4\x83rute._NEWLINE_Sherlock Holmes apeleaz\xc4\x83 la lege pentru a-l aresta pe Beppo, deoarece Lestrade are puterea \xc8\x99i autoritatea s\xc4\x83-l aresteze pe loc, \xc3\xaen timp ce Holmes nu o poate face._NEWLINE_\xc3\x8en Canonul lui Sherlock Holmes, Watson \xc3\xaenregistr\xc4\x83rile criticile lui Holmes cu privire la metodele poli\xc8\x9biei, dar atunci c\xc3\xa2nd Lestrade \xc3\xaei aduce laude lui Holmes pentru munca sa, numind-o "iscusit\xc4\x83", ca \xc8\x99i cum acesta ar fi cel mai mare compliment pe care i-l putea aduce cineva, Holmes este "mai emo\xc8\x9bionat ca niciodat\xc4\x83". Acesta este unul dintre cazurile rare \xc3\xaen care o alt\xc4\x83 persoan\xc4\x83 \xc3\xaei produce detectivului o reac\xc8\x9bie emo\xc8\x9bional\xc4\x83. Atunci c\xc3\xa2nd Lestrade \xc3\xael asigur\xc4\x83 c\xc4\x83 cei de la Scotland Yard sunt m\xc3\xa2ndri de Holmes \xc8\x99i nu gelo\xc8\x99i pe succesul lui, calmul s\xc4\x83u proverbial este atins._NEWLINE_De\xc8\x99i el apare \xc3\xaen lucr\xc4\x83rile publicate mai t\xc3\xa2rziu, aceasta este una dintre ultimele apari\xc8\x9bii ale lui Lestrade \xc3\xaen cadrul canonului. Dup\xc4\x83 aceasta, el mai este men\xc8\x9bionat de Holmes sau Watson \xc3\xaen "Cum a disp\xc4\x83rut lady Frances Carfax" \xc8\x99i \xc3\xaen "Aventura celor trei Garrideb", ca un membru al echipelor de anchetatori ale Scotland Yard-ului.\n_START_SECTION_\nAdapt\xc4\x83ri teatrale \xc8\x99i cinematografice\n_START_PARAGRAPH_\nAceast\xc4\x83 povestire a servit ca surs\xc4\x83 de inspira\xc8\x9bie pentru al \xc8\x99aptesprezecelea film cu Sherlock Holmes (filmat \xc3\xaen 1922) din seria de filme mute cu Eille Norwood._NEWLINE_The Pearl of Death este un film cu Sherlock Holmes produs \xc3\xaen 1944 \xc8\x99i a c\xc4\x83rui ac\xc8\x9biune se inspir\xc4\x83 vag din "Cei \xc8\x99ase Napoleoni"._NEWLINE_Emisiunea TV Adventures of Superman, episodul 4, "The Mystery of the Broken Statues" (1952), se bazeaz\xc4\x83 pe aceast\xc4\x83 povestire._NEWLINE_Povestirea "Cei \xc8\x99ase Napoleoni" a fost adaptat\xc4\x83 \xc3\xaen 1965 pentru un episod (episodul 6) al serialului TV Sherlock Holmes (realizat de BBC) cu actorii Douglas Wilmer \xc8\x99i Nigel Stock. _NEWLINE_O nou\xc4\x83 adaptare a fost realizat\xc4\x83 \xc3\xaen 1967 pentru un episod (episodul 2) al serialului german de televiziune Sherlock Holmes (realizat de Westdeutscher Rundfunk K\xc3\xb6ln) cu actorii Erich Schellow (Sherlock Holmes) \xc8\x99i Paul Edwin Roth (dr. Watson). _NEWLINE_O nou\xc4\x83 adaptare a fost realizat\xc4\x83 \xc3\xaen 1986 pentru serialul de televiziune "Sherlock Holmes" realizat de Granada Television cu Jeremy Brett \xc3\xaen rolul principal. Acest episod este al \xc8\x99aptelea (\xc8\x99i ultimul) al celui de-al treilea sezon. Aceast\xc4\x83 versiune este fidel\xc4\x83 textului original \xe2\x80\x94 de\xc8\x99i exist\xc4\x83 unele diferen\xc8\x9be. \xc3\x8en povestea original\xc4\x83, Beppo este capturat dup\xc4\x83 ce l-a ucis pe Venucci, iar pedeapsa lui nu este dezv\xc4\x83luit\xc4\x83 publicului; \xc3\xaen episodul TV, Beppo a fost de\xc8\x9binut \xc3\xaen \xc3\xaenchisoare timp de un an dup\xc4\x83 ce l-a r\xc4\x83nit pe Venucci \xc3\xaentr-o \xc3\xaenc\xc4\x83ierare, iar la sf\xc3\xa2r\xc8\x99itul filmului Beppo este sp\xc3\xa2nzurat.'